โนมูระหั่นเป้าเศรษฐกิจไทยลง0.5%
โนมูระหั่นเป้าเศรษฐกิจไทยลง0.5% จาก 3.8% เหลือ 3.3% จากปัญหาการเมือง
22 เม.ย. 2553

โนมูระหั่นเป้าเศรษฐกิจไทยลง0.5% จาก 3.8% เหลือ 3.3% จากปัญหาการเมือง
บริษัทหลักทรัพย์พัฒนสินซึ่งมีกลุ่มโนมูระจากญี่ปุ่นถือหุ้นใหญ่ได้ปรับลดประมาณการอัตราการเติบโตของเศรษฐกิจไทยในปี2553ลง 0.5% จาก 3.8% เหลือ 3.3% (กรณีสถานการณ์การเมืองแย่ที่สุดซึ่งมีความเป็นไปได้ที่จะเกิด ประมาณ60%) ทำให้การขยายตัวของสินเชื่อและกำไรสุทธิปีนี้ ของกลุ่มธนาคารพาณิชย์อาจลดลงประมาณ 1% และ 0.5-1% ตามลำดับ  อย่างไรก็ตาม กำไรของปีนี้ยังดีกว่าปีที่ผ่านมา หากราคาหุ้นแบงก์ลดลงน่าจะเป็นโอกาสดีในการเข้าทยอยซื้อสะสมหุ้นธนาคารไทยสำหรับการลงทุนระยะยาว    ทั้งนี้ จากการศึกษาของพัฒนสิน การเติบโตของสินเชื่อต่อการเติบโตของ เศรษฐกิจโดยเฉลี่ยจะอยู่ที่ประมาณ 1.8 เท่า ขณะที่ การเติบโตของสินเชื่อที่ลดลงทุกๆ1% จะส่งผลให้กำไรสุทธิของกลุ่มธนาคารในปี นี้ ลดลงประมาณ 0.5-1% โดยปีนี้ประมาณการการเติบโตของสินเชื่อทั้งระบบไว้ที่ 7% และการเติบโตของกำไรสุทธิไว้ที่ 16%   อย่างไรก็ดี อาจจะเร็วเกินไปที่จะปรับประมาณการการเติบโตของสินเชื่อและกำไรสุทธิของกลุ่มธนาคารในขณะนี้ เว้นแต่จะเห็นทิศทางทางการเมืองจะมีความชัดเจนมากกว่านี้
" อัตราการเติบโตของสินเชื่อของธนาคารกรุงไทย อาจได้รับผลกระทบมากกว่ากลุ่มโดยปัจจัยหลักๆเป็นผลจากความเสี่ยงของความล่าช้าในการใช้จ่ายของภาครัฐและในกระบวนการเบิกใช้งบประมาณจากภาครัฐ เนื่องจาก ธนาคารกรุงไทย มีสัดส่วนสินเชื่อภาครัฐสูงสุดในกลุ่มฯอยู่ที่ประมาณ 13-15% ของสินเชื่อรวมของธนาคาร"